Komisijos Sprendimas
2000 m. gegužės 3 d.
keičiantis Sprendimą 94/3/EB, nustatantį atliekų sąrašą pagal Tarybos direktyvos 75/442/EEB dėl atliekų 1 straipsnio a dalį, ir Tarybos sprendimą 94/904/EB, nustatantį pavojingų atliekų sąrašą pagal Tarybos direktyvos 91/689/EEB dėl pavojingų medžiagų 1 straipsnio 4 dalį
(pranešta dokumentu Nr. C(2000) 1147)
(tekstas svarbus EEE)
(2000/532/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. liepos 15 d. Tarybos direktyvą 75/442/EEB dėl atliekų [1] su pakeitimais, padarytais Direktyva 91/156/EEB [2], ypač į jos 1 straipsnio a dalį,
atsižvelgdama į 1991 m. gruodžio 12 d. Tarybos direktyvą 91/689/EEB dėl pavojingų atliekų [3], ypač į jos 1 straipsnio 4 dalies antrą įtrauką,
kadangi:
(1) Kelios valstybės narės pranešė apie tam tikrą skaičių atliekų kategorijų, kurios, jų manymu, turi vieną arba kelias Direktyvos 91/689/EEB III priede išvardytas savybes.
(2) Direktyvos 91/689/EEB 1 straipsnio 4 dalis reikalauja, kad Komisija patikrintų valstybių narių pranešimus, atsižvelgdama į Tarybos sprendime 94/904/EB [4] pateiktus pavojingų atliekų sąrašo pakeitimus.
(3) Visos į pavojingų atliekų sąrašą įtrauktos atliekos taip pat turi būti įtrauktos į Europos atliekų katalogą, nustatytą Komisijos sprendimu 94/3/EB [5]. Siekiant padidinti sąrašų sudarymo sistemos skaidrumą ir supaprastinti galiojančias nuostatas, yra būtina sudaryti vieną Bendrijos sąrašą, kuriame būtų Sprendimu 94/3/EB sudarytas atliekų sąrašas ir Sprendimu 94/904/EB sudarytas pavojingų atliekų sąrašas.
(4) Šią užduoti vykdyti Komisijai padeda Direktyvos 75/442/EEB 18 straipsniu įsteigtas komitetas.
(5) Šiame sprendime nustatytos priemonės atitinka pirmiau minėto komiteto pareikštą nuomonę,
PRIĖMĖ ŠĮ SPRENDIMĄ:
1 straipsnis
Patvirtinamas šio sprendimo priede esantis sąrašas.
2 straipsnis
Laikoma, kad pavojingomis klasifikuojamos atliekos turi vieną arba kelias Direktyvos 91/689/EEB III priede išvardytas savybes ir, kalbant apie minėto priedo H3-H8, H10 [6] ir H11 terminus, turi vieną ar kelias iš šių savybių:
- pliūpsnio temperatūrą ≤ 55°C,
- vieną arba kelias medžiagas, kurios klasifikuojamos [7] kaip labai toksiškos, kai bendroji koncentracija ≥ 0,1 %,
- vieną arba kelias medžiagas, kurios klasifikuojamos kaip toksiškos, kai bendroji koncentracija ≥ 3 %,
- vieną arba kelias medžiagas, kurios klasifikuojamos kaip pavojingos, kai bendroji koncentracija ≥ 25 %,
- vieną arba kelias ardančiąsias medžiagas, kurios klasifikuojamos kaip R35, kai bendroji koncentracija ≥ 1 %,
- vieną arba kelias ardančiąsias medžiagas, kurios klasifikuojamos kaip R34, kai bendroji koncentracija ≥ 5 %,
- vieną arba kelias dirginančias medžiagas, kurios klasifikuojamos kaip R41, kai bendroji koncentracija ≥ 10 %,
- vieną arba kelias dirginančias medžiagas, kurios klasifikuojamos kaip R36, R37, R38, kai bendroji koncentracija ≥ 20 %,
- vieną arba kelias medžiagas, kai žinoma, kad jos yra 1 arba 2 kategorijos kancerogeninės medžiagos, kai bendroji koncentracija ≥ 0,1 %,
- vieną arba kelias medžiagas, 1 arba 2 kategorijos toksiškas reprodukcijai, kurios klasifikuojamos kaip R60, R61, kai bendroji koncentracija ≥ 0,5 %,
- vieną arba kelias medžiagas, 3 kategorijos toksiškas reprodukcijai, kurios klasifikuojamos kaip R62, R63, kai bendroji koncentracija ≥ 5 %,
- vieną arba kelias 1 arba 2 kategorijos mutagenines medžiagas, kurios klasifikuojamos kaip R46, kai bendroji koncentracija ≥ 0,1 %,
- vieną arba kelias 3 kategorijos mutagenines medžiagas, kurios klasifikuojamos kaip R40, kai bendroji koncentracija ≥ 1 %.
3 straipsnis
Išimtiniais atvejais valstybės narės, remdamosi turėtojo tinkamai pateiktais dokumentiniais įrodymais, gali nuspręsti, kad tam tikros atliekos, sąraše nurodytos kaip pavojingos, neturi Direktyvos 91/689/EEB III priede išvardytų savybių. Valstybės narės, nepažeisdamos Direktyvos 91/689/EEB 1 straipsnio 4 dalies antros įtraukos, išimtiniais atvejais gali nuspręsti, kad atliekos, sąraše nurodytos kaip nepavojingos, turi vieną ar kelias Direktyvos 91/689/EEB III priede išvardytas savybes. Kasmet Komisijai pranešama apie visus tokius valstybių narių priimtus sprendimus. Komisija sulygina šiuos sprendimus ir patikrina, ar, atsižvelgiant į šiuos sprendimus, turėtų būti iš dalies keičiamas Bendrijos atliekų ir pavojingų atliekų sąrašas.
4 straipsnis
Valstybės narės patvirtina būtinas priemones, kurios, įsigaliojusios iki 2002 m. sausio 1 d., įgyvendina šį sprendimą.
5 straipsnis
Sprendimas 94/3/EB ir Sprendimas 94/904/EB yra panaikinami nuo 2002 m. sausio 1 d.
6 straipsnis
Šis sprendimas skirtas valstybėms narėms.
Priimta Briuselyje, 2000 m. gegužės 3 d.